Document ID: 32004L0070

Komisjoni direktiiv 2004/70/EÜ,
28. aprill 2004,
millega muudetakse nõukogu direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] eriti selle artikli 14 teise lõike punkte c ja d,
ning arvestades järgmist:
(1) 2003. aasta ühinemisakti artiklis 20 on viidatud kõnealuse akti II lisale, mis sisaldab muudatusi, mida acquis's tuleb seoses ühinemisega teha. II lisa võtab siiski põhimõtteliselt arvesse ainult enne ühinemisläbirääkimiste alguskuupäeva, st. 1. novembrit 2002 vastu võetud õigusaktidesse tehtavaid muudatusi.
(2) Acquis's tuleb siiski teha rohkem muudatusi, eriti õigusaktides, mis on vastu võetud pärast kõnealust kuupäeva, ning aktides, mida ei saanud hõlmata II lisas või nendes, milles tuleb muudatusi teha muutunud asjaolude tõttu.
(3) Direktiivi 2000/29/EÜ on pärast 1. novembrit 2002 muudetud mitu korda teatud sätete osas, mida muudeti 2003. aasta ühinemisaktiga.
(4) 2003. aasta ühinemisaktiga tunnistati Leedu peedi risomaaniaviiruse suhtes kaitstavaks alaks kuni 31. märtsini 2006. On asjakohane muuta IV lisa teksti, võtmaks arvesse ühinemisaktiga tehtud muudatusi.
(5) 2003. aasta ühinemisaktiga tunnistati Läti, Sloveenia ja Slovakkia Globodera pallida (Stone) Behrens suhtes kaitstavateks aladeks kuni 31. märtsini 2006. On asjakohane muuta IV lisa teksti, võtmaks arvesse ühinemisaktiga tehtud muudatusi.
(6) 2003. aasta ühinemisaktiga tunnistati Malta Citrus tristeza virus'e (euroopa tüved) suhtes kaitstavaks alaks kuni 31. märtsini 2006. On asjakohane muuta IV lisa teksti, võtmaks arvesse ühinemisaktiga tehtud muudatusi.
(7) Selguse huvides on õige koondada mõned alates 1. novembrist 2002 tehtud muudatused ühte teksti. Liikmesriikidele tuleks anda piisavalt aega, et nad saaksid rakendada käesoleva direktiivi neid sätteid, mis ei sisaldu olemasolevates õigusaktides.
(8) Direktiivi 2000/29/EÜ tuleks seetõttu vastavalt muuta.
(9) Käesolevas direktiivis sätestatud meetmed on kooskõlas alalise taimetervise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2000/29/EÜ muudetakse järgnevalt:
1. I, II, III ja IV lisa muudetakse vastavalt käesoleva direktiivi I lisale.
2. IV lisa B osa muudetakse vastavalt käesoleva direktiivi II lisale.
Artikkel 2
Liikmesriigid jõustavad käesoleva direktiivi II lisa täitmiseks vajalikud õigusnormid hiljemalt 1. juuniks 2004. Liikmesriigid edastavad kõnealuste sätete teksti ning kõnealuste sätete ja käesoleva direktiivi vahelise vastavustabeli viivitamata komisjonile.
Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi sätestavad liikmesriigid.
Artikkel 3
Käesolev direktiiv jõustub Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingu jõustumise korral ning lepingu jõustumise kuupäeval.
Artikkel 4
Käesolev direktiiv on adresseeritud liikmesriikidele.
Brüssel, 28. aprill 2004

Labels: 20
16
6